ኣንስታያውነት [ፌሚኒዝም] ኤውሮጳዊ ኣተሓሳስባ ስለ ዝኾነ፡ ምስ ናትና ማሕበረሰብ ኣይቃዶን ብምባል ዝነጽጉዎ ሰባት ኣይሰኣኑን። እዘን ሙሁራት ደቂ ኣንስትዮ ድማ፡ ካብ ውሉድ ወለዶ ዝሰገሩ ንጓል ኣንስተይቲ ብፍሉይ ዝሃስዩ ተግባራት ብምህላዮም ኢና እንቃለስ ይብላ ። "ክሳብ ሕጂ ዕላዊ ዘይግበሩ ኣብ ልዕሊ ጓል ኣንስተይቲ ዝበጽሑ ጾታዊ ጥቕዓታት ኣለው" እትብል ሰላማዊት፡ ናይ ፖሊሲ ለውጢ ክሳብ ዝመጽእ፣ ኣብ ኣብያተ ፍርዲ ጸቕጢ ክሳብ ዝፍጠር፣ ጓል ኣንስተይቲ ክሳብ እትኽበር እዚ ናይ ኣተሓሳስባ ቃልሲ ክደፍእ ኣለዎ ትብል። "ብጾታዊ ጥቕዓት ይቕለድ፣ ሰነድ ጾታዊ ጥቕዓት ዘብጽሑ ሰባት ዝጠፍኣሉ፣ ብዋሕስ ዝወጽእሉ ኩነታት ክሳዕ ዘሎ፡ ንመዓርነትን ፍትሕን ዝግበር ቃልሲ ክቕጽል ኣለዎ" ኢላ ሰላማዊት። ምንጪ ስእሊ, Getty Images መግለጺ ስእሊ, 19 ጥሪ 2019 ደቂ ኣንስትዮ ሎንደን ኣንጻር ጾታዊ ዓመጽ፣ ማዕረ ኽፍሊት፣ ቑጠባዊ ወጽዓታትን ግብራውነት ፖሊሲታት ምርግጋጽ ተጠቃምነት ደቂ ኣንስትዮም ሰልፊ ኣካይደን ነይረን መዓዛ ብወገና፡ ጓል ኣንስተይቲ ተማሂራ ብቁጠባዊ ዓቕሚ ዓርሳ ንኽትክእል ክንቃለስ ኣለና ዝብል እምነት ኣለዋ። "ክሳብ ሕጂ እኮ፡ ደቂ ኣንስትዮ ይፈትወኪ እየ ብዝብሉወን ደቂ ተባዕትዮ ኣሲድ ክድፍአን፡ መጥቃዕቲ ክበጽሐን ኢና ንርኢ። ናብ ገጠር እንተኸይድና ይኽንሸባ። እንተዘይተኸንሺባ፡ ውዕይቲ ክትኸውን'ያ፣ ኣቕሓ ክትሰብር'ያ፣ ስኽን ኣይትብል፣ በዓል ሓዳራ ኣይተኽብርን ብዝብል ኣካላዊ ጥቕዓት ይበጽሐን ኣሎ" እቶም ጸገማት ሓደን ክልተን ኢልካ ዝግለጹ ብዘይምዃኖም፡ ጓል ኣንስተይቲ መሰላ ኣጸጽያ ክትፈልጥ ብምግባር፡ ናይ ኣተሓሳስባ ለውጢ ክመጽእ ከም ዘለዎ ትገልጽ። ኣንስታያውነት፡ ክልቲኡ ጾታ ማዕረ ረብሓን መሰልን ኣለዎ ኢሉ ዝብገስ'ኳ እንተኾነ፡ ፌሚኒዝም 'ናብ ኣፈላላያት ጾታ ዘዘንበለ ኣመለኻኽታ'ዩ' ኢሎም ዝነቕፍዎ ምሁራት ኣለዉ። እንተኾነ ግን፡ ንምህርቲ ዓለማዊ መጽናዕታት መዓዛ፡ እዚ ን'ፌሚኒዝም' ዝወሃብ ግጉይ ትርጓመ እዩ በሃሊት እያ። "ኣነ ፌሚኒስት'የ ክትብሎም ከለኻ፡ ከምቲ ሰብ ቀቲለ ዝበልካዮም፡ ኣንቲ እንታይ ኮይንኪ?
